Bobby Darin
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Bobby Darin var en amerikansk sanger, låtskriver og skuespiller. Han greide overgangen fra tenåringsidol til seriøs artist og sang både rock, pop, viser og storbandjazz i karrieren.
Han platedebuterte i 1956 som Bobby Darin, et navn han fant på skiltet til en kinarestaurant der navnet Mandarin manglet tre bokstaver. Darin slo gjennom i 1958 med rockesangen Splish Splash, som i likhet med Queen Of The Hop og Dream Lover ble store slagere i USA. Darin skiftet deretter stil til nattklubbsanger, ble akkompagnert av storband og fikk i 1959–1961 stor suksess verden over med Mack The Knife (fra Tolvskillingsoperaen), Beyond The Sea (basert på Charles Trenets La Mer), Clementine, Lazy River og You Must Have Been A Beautiful Baby.Men han skrev også fengende popslagere som Multiplication, Things, You're The Reason I'm Living og 18 Yellow Roses. Etter å ha spilt i flere B-filmer slo Darin igjennom i Captain Newman, M.D. (1963) og ble Oscar-nominert for sin rolle som soldat med granatsjokk. Darin satset deretter som visesanger, men fikk bare én hit, Tim Hardins If I Were A Carpenter (1966).Han var som barn blitt fortalt at han ikke kom til å leve lenge på grunn av en hjertefeil, og i 1973 døde han under en operasjon. I 1990 ble Bobby Darin innvalgt i Rock and Roll Hall of Fame. I 2004 hadde den biografiske filmen Beyond The Sea premiere, med Kevin Spacey i hovedrollen og regissørstolen. Les mer i Store norske leksikon popmusikk rock musikk musikk i USA Eksterne lenker Bobby Darin